b'\n_START_ARTICLE_\nDeklaracija za mir 1991\n_START_PARAGRAPH_\nDeklaracija za mir 1991, predstavljena 7. februarja 1991, je bila mi\xc5\xa1ljena kot predlog ustavne spremembe, s katero naj bi prepre\xc4\x8dili \xc2\xbbnadaljnje oboro\xc5\xbeevanje v Sloveniji in Jugoslaviji\xc2\xab._NEWLINE_V osemdesetih letih je bilo mirovni\xc5\xa1tvo temeljna vrednotna opredelitev nekaterih v slovenski dru\xc5\xbebi. Izraz tega so \xc5\xa1tevilne takratne mirovni\xc5\xa1ke pobude, ki so jih dajali in podpisovali dr\xc5\xbeavniki, politiki in dr\xc5\xbeavljani. Deklaracija za mir je bila ena od njih (glej Bo\xc5\xbeo Repe, Mladina, 12.2.2010)._NEWLINE_Marca 1990 je bila javno predstavljena nadstrankarska pobuda za demilitarizirano Slovenijo pod geslom \xc2\xbbZa suvereno Slovenijo, brez pu\xc5\xa1k in bajonetov - danes! \xc4\x8ce res \xc5\xbeelimo mir, potem odvrzimo oro\xc5\xbeje!\xc2\xab. Pobudo so pripravili Marko Hren, Vlasta Jalu\xc5\xa1i\xc4\x8d, , Peter Jamnikar, Toma\xc5\xbe Mastnak, Jo\xc5\xbeef \xc5\xa0kol\xc4\x8d, Ja\xc5\xa1a Zlobec in Janez Sodr\xc5\xbenik in se zavzeli za odpravo vojske, ker je najbolj\xc5\xa1a varnostna politika mirovna politika, ta pa ne gradi na voja\xc5\xa1ki sili._NEWLINE_Oktobra 1990 je pobudo mirovnikov  za demilitarizirano Slovenijo podprla komisija za mirovno politiko pri slovenski skup\xc5\xa1\xc4\x8dini. Pobuda je slovenskemu vodstvu predlagala, naj izdela mirovno opcijo in jo ponudi v obravnavo drugim jugoslovanskim republikam ter balkanskim dr\xc5\xbeavam. Pobudo je na\xc4\x8delno podprlo tudi slovensko predsedstvo. _NEWLINE_Februarja 1991 je skupina predstavnikov opozicijskih strank in neodvisnih gibanj pripravila Deklaracijo za mir, ki se je prav tako zavzemala za izdelavo mirovne opcije re\xc5\xa1evanja jugoslovanske krize, za ustavitev nadaljnjega oboro\xc5\xbeevanja Slovenije in Jugoslavije, za zamrznitev napotitve nabornikov, za pogajanja s federacijo o umiku JLA in za demilitarizirano Slovenijo._NEWLINE_Poleg ostalih vidnih politikov so deklaracijo podpisali takratni predsednik predsedstva Milan Ku\xc4\x8dan in vsi \xc4\x8dlani predsedstva, razen Ivana Omana. Koalicija DEMOS je to po\xc4\x8detje odlo\xc4\x8dno obsodila; ko je Jo\xc5\xbee Pu\xc4\x8dnik sli\xc5\xa1al, da jo je podpisalo skoraj celotno predsedstvo s Ku\xc4\x8danom na \xc4\x8delu, je vzkliknil: "To je veleizdaja!"._NEWLINE_Mirovno sporo\xc4\x8dilo deklaracije je bilo v Beogradu seveda presli\xc5\xa1ano, poznej\xc5\xa1i razvoj dogodkov doma pa je nedvoumno pokazal, da voja\xc5\xa1ki spopad na slovenskem ozemlju za Slovenijo ni pomenil katastrofe, temve\xc4\x8d osvoboditev in osamosvojitev.'